Dôvodová správa

A. Všeobecná časť
Návrh zákona, ktorým sa mení a dopĺňa zákon Slovenskej národnej rady č. 78/1992 Zb. o daňových poradcoch a Slovenskej komore daňových poradcov v znení neskorších predpisov predkladá Ministerstvo financií Slovenskej republiky z vlastnej iniciatívy. 

Návrhom zákona sa upravujú podmienky pre vykonávanie daňového poradenstva v Slovenskej republike a vykonávajú sa legislatívno-technické úpravy, ktorými sa zjednocuje používaná terminológia a ktorými sa odstraňujú alebo menia niektoré ustanovenia.

	Návrhom zákona sa zosúlaďujú jednotlivé podmienky pre výkon daňového poradenstva s aktuálnou právnou úpravou zákona č. 293/2007 Z. z. o uznávaní odborných kvalifikácií v znení neskorších predpisov. Spresňuje sa definícia zahraničného daňového poradcu a  zavádzajú sa ustanovenia o posudzovaní kvalifikačných predpokladov a ukladaní kompenzačného mechanizmu na ich preverenie.	

	Daňové poradenstvo patrí medzi tzv. regulované povolania, pre výkon ktorého je opodstatnené splnenie podmienok, ktoré sú zárukou odbornosti daňového poradcu, profesijnej etiky, ako aj zabezpečenia potrebnej nezávislosti a nestrannosti výkonu daňového poradenstva.

Upravuje sa prístup k tomuto regulovanému povolaniu pre daňových poradcov, ktorí sú štátnymi príslušníkmi členských štátov  Európskej únie a štátov, ktoré sú zmluvnou stranou Dohody o Európskom hospodárskom priestore (ďalej len „členský štát“), ktorí majú v úmysle poskytovať daňové poradenstvo na území Slovenskej republiky  dočasne alebo sústavne.
	Návrh zákona nemá vplyvy na rozpočet verejnej správy, na podnikateľské prostredie, na zamestnanosť, nemá sociálne vplyvy, vplyvy na životné prostredie a ani vplyvy na informatizáciu spoločnosti.

	Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami, ktorými je Slovenská republika viazaná, ako aj právom Európskej únie.














DOLOŽKA ZLUČITEĽNOSTI
návrhu zákona, ktorým sa mení a dopĺňa zákon Slovenskej národnej rady č. 78/1992 Zb. o daňových poradcoch a Slovenskej komore daňových poradcov v znení neskorších predpisov s právom Európskej únie

Predkladateľ zákona:

Vláda Slovenskej republiky. 

Názov návrhu zákona:

Návrh zákona, ktorým sa mení a dopĺňa zákon Slovenskej národnej rady č. 78/1992 Zb. o daňových poradcoch a Slovenskej komore daňových poradcov v znení neskorších predpisov.

Problematika návrhu zákona: 
a) je upravená v práve Európskej únie:

Primárne právo: 
čl.  3 ods.1 pís. b), čl. 4 ods.2 pís. a), čl. 56 až 62 Zmluvy o fungovaní Európskej únie,

Sekundárne právo (prijaté pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii  a Zmluva o Európskom spoločenstve - do 30. novembra 2009):

smernica Európskeho parlamentu a Rady 2006/123/ES z 12. decembra 2006 o službách na vnútornom trhu  (Ú. v. EÚ L 376, 27.12.2006),

smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30.9.2005) v platnom znení.

b) je obsiahnutá v judikatúre Súdneho dvora Európskej únie:

v rozhodnutí Súdneho dvora vo veci C - 119/09, Société fiduciaire nationale d’expertise comptable v. Ministre du Budget, des Comptes publics et de la Fonction publique, rok 2011,

v rozhodnutí Súdneho dvora vo veci C - 1/12, Ordem dos Técnicos Oficiais de Contas proti Autoridade da Concorrência, rok 2013.

Záväzky Slovenskej republiky vo vzťahu k Európskej únii:

Lehota na prebratie smernice alebo lehota na implementáciu nariadenia alebo rozhodnutia: bezpredmetné.

Lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov: bezpredmetné.

Proti SR nebolo začaté konanie o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie.

Smernica 2006/123/ES bola úplne prebratá do zákona č. 136/2010 Z. z. o službách na vnútornom trhu a o zmene a doplnení niektorých zákonov v znení neskorších predpisov.
Smernica 2005/36/ES bola úplne prebratá do zákona č. 293/2007 Z. z. o uznávaní  odborných kvalifikácií v znení neskorších predpisov.

5.    Stupeň zlučiteľnosti návrhu zákona s právom Európskej únie:
 
Úplný.

6.    Gestor a spolupracujúce rezorty: 

Ministerstvo vnútra SR, Ministerstvo financií SR, Ministerstvo hospodárstva SR, Ministerstvo spravodlivosti SR, Ministerstvo pôdohospodárstva SR, Ministerstvo dopravy, výstavby a regionálneho rozvoja SR, Ministerstvo práce, sociálnych vecí a rodiny SR a Úrad geodézie, kartografie a katastra SR.





























Doložka vybraných vplyvov



A.1. Názov materiálu:

Návrh zákona, ktorým sa mení a dopĺňa zákon Slovenskej národnej rady č. 78/1992 Zb. o daňových poradcoch a Slovenskej komore daňových poradcov v znení neskorších predpisov

Termín začatia a ukončenia PPK:   -

A.2. Vplyvy:
	
	 Pozitívne 
	 Žiadne 
	 Negatívne 

	1. Vplyvy na rozpočet verejnej správy
	
	x
	

	2. Vplyvy na podnikateľské prostredie – dochádza k zvýšeniu regulačného zaťaženia?
	
	x
	

	3. Sociálne vplyvy
	
	x
	

	– vplyvy na hospodárenie obyvateľstva,
	
	
	

	– sociálnu exklúziu,
	
	
	

	– rovnosť príležitostí a rodovú rovnosť a vplyvy na zamestnanosť
	
	
	

	4. Vplyvy na životné prostredie
	
	x
	

	5. Vplyvy na informatizáciu spoločnosti
	
	x
	




A.3. Poznámky
Bezpredmetné   

A.4. Alternatívne riešenia
Bezpredmetné

A.5. Stanovisko gestorov















B. Osobitná časť

K čl. I

K bodom 1 a 2
	Navrhovanou úpravou sa zavádza definícia daňového poradenstva. Výkon poskytovania poradenských služieb vo veciach daní podľa osobitných predpisov tým nie je dotknutý (napr. advokácia, činnosti podľa živnostenského zákona).
	Taktiež sa spresňuje definícia daňového poradcu nakoľko sa upravuje poskytovanie daňového poradenstva aj príslušníkmi členských štátov.
	Pri právnických osobách podľa § 4 ods. 2 sa vypustila podmienka povinného zapísania právnickej osoby do zoznamu komory. Podmienka minimálnej 75 %-nej účasti na základnom imaní alebo hlasovacích právach v spoločnosti na zápis do zoznamu sa znižuje na 50%, nakoľko išlo o príliš reštriktívne obmedzenie. Dôvodom ponechania podmienky účasti na základnom imaní alebo hlasovacích právach je verejný záujem, konkrétne nezávislosť profesie daňových poradcov, ochrana príjemcov ich služieb a zabraňovanie podvodom, čo je v súlade s článkom 15 ods. 2 a 3 smernice č. 2006/123/ES o službách na vnútornom trhu.  Súdny dvor EÚ spomenul možný konflikt medzi profesným záujmom zamestnaného profesionála a komerčným záujmom neprofesionálneho vlastníka pre profesiu lekárnika (bod 40 rozsudku v prípade C-171 a 172/07 Apothekerkammer  Saarland a i.) Aj keď rozhodovacia právomoc členského štátu, pokiaľ ide o politiku v oblasti zdravotnej starostlivosti môže byť širšia, Súdny dvor EÚ v princípe uznal možnosť, že vlastníctvo neprofesionálov (osoba, ktorá nemá osvedčenie na výkon nejakej činnosti) môže mať dopad na profesijnú nezávislosť. Pokiaľ ide o otázku, či existujú vhodné prostriedky na zamedzenie takéhoto vplyvu uznal Súdny dvor EÚ v tom istom rozsudku, že rešpektovanie profesijných pravidiel je lepšie garantované, pokiaľ je firma vlastnená príslušníkom takejto profesie (osobou, ktorá má osvedčenie na výkon danej profesie). Zdôvodnenie v uvedenom rozsahu platí aj pre iné profesie, kde sa vyžaduje istý stupeň dôvery medzi poskytovateľom služby a prijímateľom. Požiadavka, aby  50 % podielov v daňovoporadenskej firme bola vlastnená osobami, ktoré majú určitú kvalifikáciu v daňových záležitostiach a podliehajú profesijnému dohľadu, ktorý zabezpečuje zhodu s profesijnými povinnosťami, ktoré slúžia klientovi alebo verejnosti, je preto odôvodnená.

K bodu 3
	Navrhovaná úprava ustanovuje vzdelanie a prax ako jednu z podmienok na vykonávanie daňového poradenstva. Nadväzne sa aktualizuje odkaz a poznámka na účinný zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a zavádza sa odkaz na zákon č. 293/2007 Z. z. o uznávaní odborných kvalifikácií a o zmene a doplnení niektorých zákonov v znení neskorších predpisov, ktorý upravuje uznávanie dokladov o vzdelávaní.

K bodu 4
	Podmienka získania osvedčenia o spôsobilosti na výkon daňového poradenstva sa nevzťahuje na fyzické osoby uvedené v § 8 ods. 5 a 6. Tieto za účelom získania osvedčenia na výkon daňového poradenstva postupujú osobitným spôsobom.

K bodom 5, 12, 13, 14, 15, 23, 24, 26, 27, 28, 30 a 33 
	Ide o legislatívno-technické úpravy súvisiace so zmenami v zákone a ktorými sa zjednocuje používaná terminológia a aktualizujú odkazy a poznámky pod čiarou.

K bodom 6, 8 a 18
	Ruší sa povinnosť osvedčovať odborné vedomosti preskúšaním z dôvodu pozastavenia výkonu daňového poradenstva alebo nevykonávania daňového poradenstva. Z daného dôvodu sa tiež vypúšťa bezdôvodné nezúčastnenie na preskúšaní ako dôvod na vyčiarknutie zo zoznamu daňových poradcov. V praxi je obtiažne zistiť, či daňový poradca neposkytuje daňové poradenstvo viac ako tri roky. Preskúšavanie predstavuje nadbytočnú záťaž, nakoľko každý daňový poradca už absolvoval pomerne zložitú odbornú skúšku a má povinnosť zúčastňovať sa pravidelného vzdelávania.

K bodu 7
	Znižuje sa lehota na vydanie osvedčenia o spôsobilosti na výkon daňového poradenstva po úspešnom absolvovaní skúšky.
	
K bodu 9
	V prípade voľby rozdielovej skúšky, ako kompenzačného mechanizmu podľa zákona 
č. 293/2007 Z. z. o uznávaní odborných kvalifikácií a o zmene a doplnení niektorých zákonov v znení neskorších predpisov, fyzická osoba uvedená v § 8 ods. 5 musí zaplatiť komore úhradu.

K bodu 10
	Navrhovaná úprava komplexne upravuje podmienky pre vydanie osvedčenia na výkon daňového poradenstva, ktoré oprávňuje daňového poradcu vykonávať daňové poradenstvo v Slovenskej republike. Vydanie osvedčenia na výkon daňového poradenstva je viazané na zápis alebo registráciu do zoznamu daňových poradcov. Štátny príslušník členského štátu, ktorý má záujem poskytovať daňové poradenstvo v Slovenskej republike dočasne a príležitostne, neskladá odbornú ani rozdielovú skúšku.
	§ 8 ods. 2 a 4 upravuje tzv. tiché povolenie podľa čl. 13 odsek 4 v nadväznosti na čl. 3 smernice o službách na vnútornom trhu v spojení s § 4 odsek 1 písm. e) zákona č. 136/2010 Z. z. o službách na vnútornom trhu.
	
K bodu 11
	Navrhovanou úpravou sa upravujú podmienky, ktoré musia spĺňať príslušníci členských štátov, ktorí majú záujem sústavne poskytovať daňové poradenstvo v Slovenskej republike. Títo postupujú podľa zákona č. 293/2007 Z. z. o uznávaní odborných kvalifikácií v znení neskorších predpisov. Podľa rovnakého zákona postupuje komora pri uznávaní odbornej kvalifikácie. Slovenská komora daňových poradcov je oprávnená uložiť kompenzačný mechanizmus na doplnenie alebo odstránenie podstatných rozdielov v odbornej príprave.
	V § 8a ods. 4 je upravené tzv. tiché povolenie podľa čl. 13 odsek 4 v nadväznosti na čl. 3 smernice o službách na vnútornom trhu v spojení s § 4 odsek 1 písm. e) zákona č. 136/2010 Z. z. o službách na vnútornom trhu.
	Daňovým poradcom z členských štátov, ktorí v Slovenskej republike dočasne a príležitostne poskytujú daňové poradenstvo, sa ukladajú osobitné povinnosti, ktoré spočívajú v poskytovaní informácií klientovi pri poskytovaní daňového poradenstva.
   
K bodom 16, 22 a 29
	Ide o legislatívno-technickú úpravu. Zosúlaďuje sa úprava povinného vzdelávania daňových poradcov s rozsudkom Súdneho dvora Európskej únie vo veci C-1/12 Ordem dos Técnicos Oficiais de Contas proti Autoridade de Concorrencia [2013], v zmysle ktorého nariadenie profesijného združenia o získavaní kreditov za vzdelávanie (vydané portugalským Zväzom autorizovaných účtovníkov) predstavuje obmedzenie hospodárskej súťaže zakázané v čl. 101 Zmluvy o fungovaní Európskej únie, ak toto nariadenie na podstatnej časti relevantného trhu vylučuje hospodársku súťaž v prospech profesijného združenia a na ďalšej časti tohto trhu ukladá diskriminačné podmienky v neprospech konkurentov profesijného združenia taktiež poskytujúcich vzdelávania. 	

K bodom 17 a 20
	Navrhovanou úpravou sa v prípade, ak dôjde k pozastaveniu výkonu daňového poradenstva alebo k vyčiarknutiu zo zoznamu, ustanovuje povinnosť komory informovať príslušný orgán iného členského štátu, v ktorom daňový poradca poskytuje daňové poradenstvo.

K bodu 19
	Začatie vykonávania činnosti podľa § 9 ods. 1 písm. b) a c) ako obligatórny dôvod na vyčiarknutie zo zoznamu sa prenecháva na posúdenie komore z dôvodu, že komora musí individuálne posúdiť, či napríklad pôsobenie na pozícii, ktorá má odbornými predpokladmi blízko k daňovému poradcovi (napr. vo finančnej správe), je dôvodom na vyčiarknutie zo zoznamu. Týmto sa zabráni tomu, aby daňoví poradcovia, ktorí dočasne pôsobia na takýchto pozíciách, museli znovu absolvovať celý proces získania osvedčenia na vykonávanie daňového poradenstva.

K bodu 21
	Zápis právnickej osoby do zoznamu vedeného Slovenskou komorou daňových poradcov nie je podmienkou na vznik oprávnenia na výkon daňového poradenstva. Právnická osoba podľa § 4 ods. 2 má ale možnosť rozhodnúť sa, či napriek tomu chce byť v zozname zapísaná.

K bodu 25
	Navrhovaná úprava ustanovuje vzdelanie a prax ako jednu z podmienok na zapísanie fyzickej osoby do zoznamu asistentov daňových poradcov. Zavádza sa odkaz na zákon č. 293/2007 Z. z. o uznávaní odborných kvalifikácií a o zmene a doplnení niektorých zákonov v znení neskorších predpisov, ktorý upravuje uznávanie dokladov o vzdelávaní.

K bodu 31
	Na doručovanie rozhodnutí podľa tohto zákona sa použijú ustanovenia všeobecného predpisu o správnom konaní.

K bodu 32
	Navrhovanou úpravou sa zavádza právo domáhať sa ochrany na súde aj pre štátnych príslušníkov členských štátov, ktorí majú záujem poskytovať daňové poradenstvo v Slovenskej republike, spĺňajú podmienky podľa § 8a ods. 1 a 2 alebo § 8 ods. 6, avšak neboli komorou zapísaní alebo zaregistrovaní do zoznamu. Taktiež sa upravuje procesný postup pri vydávaní rozhodnutí a náležitosti rozhodnutí o nezapísaní fyzickej osoby do zoznamu, o pozastavení výkonu daňového poradenstva daňovému poradcovi a o vyčiarknutí daňového poradcu zo zoznamu. Na doručovanie rozhodnutí sa použijú ustanovenia všeobecného predpisu o správnom konaní.




K bodu 34 (§ 33aa)
	Navrhujú sa prechodné ustanovenia nadväzne na úpravu účinnú od 1. januára 2014, podľa ktorých sa konania začaté a právoplatne neskončené komorou pred 1. januárom 2014 dokončia podľa predpisov účinných do 31. decembra 2013. Osvedčenia o spôsobilosti na výkon daňového poradenstva a osvedčenia na výkon daňového poradenstva vydané pred účinnosťou tohto zákona ostávajú v platnosti. Uvedené ustanovenia reflektujú na zavedenie odkazov na zákon č. 293/2007 Z. z. o uznávaní odborných kvalifikácií v znení neskorších predpisov.

K bodom 34 (§ 33ab) a 35
	Ide o legislatívno-technickú úpravu súvisiacu so zosúladením zákona s čl. 4 ods. 2 a 3 Legislatívnych pravidiel vlády SR.

K čl. II
	Z dôvodu mnohých legislatívno-technických úprav v zákone a v záujme zabezpečenia prehľadnosti zákona sa Predseda Národnej rady Slovenskej republiky splnomocňuje, aby v Zbierke zákonov Slovenskej republiky vyhlásil úplné znenie zákona.

K čl. III 
	S ohľadom na predpokladanú dĺžku legislatívneho procesu sa navrhuje účinnosť zákona od 1. januára 2014.

	Schválené na rokovaní vlády Slovenskej republiky dňa 10. júla 2013.



					Robert Fico, v. r.
					predseda vlády Slovenskej republiky



					Peter Kažimír, v. r.
					podpredseda vlády a minister financií
					Slovenskej republiky




